Toshkent shahrida Zamonaviy san’at markazi faoliyatini tashkil etish chora-tadbirlari to‘g‘risida

O‘zbekiston Respublikasi Prezidentining “O‘zbekiston Respublikasida madaniyat va san’at sohasini innovatsion rivojlantirish chora-tadbirlari to‘g‘risida” 2018-yil 26-avgustdagi PQ-3920-son qarori ijrosini ta’minlash, shuningdek, madaniyat va san’atni rivojlantirish uchun zarur shart-sharoitlar yaratish, jahon madaniy sahnasida mamlakatning ijobiy imidjini mustahkamlash maqsadida Vazirlar Mahkamasi qaror qiladi:
 1. O‘zbekiston Respublikasi Madaniyat vazirligi, Moliya vazirligi, Bandlik va mehnat munosabatlari vazirligi, Adliya vazirligi, Energetika vazirligi, Toshkent shahar hokimligi va “Hududiy elektr tarmoqlari” aksiyadorlik jamiyatining (keyingi o‘rinlarda — Jamiyat):
 a) O‘zbekiston Respublikasi Madaniyat vazirligi huzuridagi Madaniyat va san’atni rivojlantirish jamg‘armasi (keyingi o‘rinlarda — Jamg‘arma) huzurida davlat muassasasi shaklidagi Zamonaviy san’at markazini (keyingi o‘rinlarda — Markaz) tashkil etish;
 b) O‘zbekiston Respublikasi Madaniyat vazirligining Toshkent shahar, Mirobod tumani, Amir Temur tor ko‘chasi, 6a-uy manzilidagi binosini;
 “Toshkent shahar elektr tarmoqlari korxonasi” aksiyadorlik jamiyatining Toshkent shahar, Mirobod tumani, Amir Temur tor ko‘chasi, 6-uy manzilidagi binosining “A” va “G” bloklarini (keyingi o‘rinlarda — Majmua) operativ boshqaruv huquqi asosida Markazga berish to‘g‘risidagi takliflariga rozilik berilsin. 
 2. Quyidagilar Markazning asosiy vazifalari etib belgilansin:
 zamonaviy san’at sohasida ijodkorlar bilan ommaviy muloqotni yo‘lga qo‘yish;
 tasviriy va amaliy san’atning barcha turlari vakillarini professional ravishda birlashtirishga yo‘naltirilgan zamonaviy san’atni innovatsion va texnologik rivojlantirishda uzoq muddatli tashabbuslarning fanlararo o‘zaro platformasi yaratilishini ta’minlash;
 O‘zbekistonda madaniyat va san’atning rivojlanishini qo‘llab-quvvatlaydigan yosh san’at namoyandalari va pedagoglar hamjamiyatini tashkil etish va uning faoliyatiga ko‘maklashish;
 O‘zbekiston san’ati tarixi va tadqiqot tashabbuslari bo‘yicha ixtisoslashtirilgan kutubxonalar hamda bosma, foto, video va audio materiallar arxivini yaratish va boshqarish;
 zamonaviy san’at sohasida ta’lim tashabbuslarini amalga oshirish bo‘yicha qo‘shimcha sharoitlar;
 zamonaviy madaniyat va san’at sohasida spektakllar, perfomanslar, kino namoyishlari, audiovizual loyihalarni amalga oshirish laboratoriyasini tashkil etish va boshqarish.
 3. Quyidagilar:
 O‘zbekiston Respublikasi Vazirlar Mahkamasi huzuridagi Madaniyat va san’atni rivojlantirish jamg‘armasi huzuridagi Zamonaviy san’at markazi boshqaruv xodimlarining umumiy cheklangan soni 19 nafardan iborat bo‘lgan tuzilmasi 1-ilovaga muvofiq; 
 O‘zbekiston Respublikasi Vazirlar Mahkamasi huzuridagi Madaniyat va san’atni rivojlantirish jamg‘armasi huzuridagi Zamonaviy san’at markazining ustavi 2-ilovaga muvofiq tasdiqlansin.
 Markaz direktoriga Jamg‘arma kengashi bilan kelishgan holda Markazning tuzilmasiga xodimlarning belgilangan umumiy cheklangan soni va mehnatga haq to‘lash fondi doirasida o‘zgartirishlar kiritish huquqi berilsin. 
 4. Toshkent shahar hokimligi O‘zbekiston Respublikasi Davlat aktivlarini boshqarish agentligi bilan birgalikda bir oy muddatda “Toshkent shahar elektr tarmoqlari korxonasi” aksiyadorlik jamiyatiga balans qiymati Majmua qiymatidan past bo‘lmagan qiymatdagi binoning berilishini ta’minlasin.
 Belgilansinki, boshqa bino berilgunga qadar “Toshkent shahar elektr tarmoqlari korxonasi” aksiyadorlik jamiyati o‘z faoliyatini Majmuada davom ettiradi. 
 5. Jamg‘arma yuridik va jismoniy shaxslarning homiylik xayriyalari, shuningdek, xalqaro va xorijiy tashkilotlarning grantlari evaziga shakllantiriladigan mablag‘lar hisobiga ushbu qarorning 1-bandiga muvofiq berilayotgan binolarni madaniyat va san’at obyektlarini me’moriy loyihalashtirish sohasidagi zamonaviy jahon tajribalariga mos ravishda rekonstruksiya qilish, mukammal ta’mirlash va jihozlash ishlarini amalga oshirsin. 
 6. Quyidagilar Markaz faoliyatini moliyalashtirish manbalari etib belgilansin:
 Jamg‘arma Kengashi tomonidan belgilangan miqdordagi Markazni saqlash va unga yuklangan vazifalarni amalga oshirish maqsadlari uchun Jamg‘arma mablag‘lari hisobidan ajratilgan mablag‘lar;
 xo‘jalik faoliyatidan tushgan tushumlar;
 metsenatlik ko‘magi;
 jismoniy va yuridik shaxslarning homiylik xayriyalari;
 xalqaro moliyaviy tashkilotlarning grantlari;
 qonunchilikda taqiqlanmagan boshqa manbalar.
 7. O‘zbekiston Respublikasi Madaniyat vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 8. Mazkur qarorning bajarilishini nazorat qilish O‘zbekiston Respublikasi madaniyat vaziri O.A. Nazarbekov zimmasiga va O‘zbekiston Respublikasi Vazirlar Mahkamasining Mahalla, oila va yoshlarni qo‘llab-quvvatlash, madaniyat, ma’naviyat va jamoat tashkilotlari masalalari kotibiyatiga yuklansin.
 1. Ushbu Ustav O‘zbekiston Respublikasi Vazirlar Mahkamasi huzuridagi Madaniyat va san’atni rivojlantirish jamg‘armasi huzuridagi Zamonaviy san’at markazining (keyingi o‘rinlarda — Markaz) maqomi, asosiy vazifalari va funksiyalari, huquq va majburiyatlari, shuningdek, faoliyatini tashkil etish tartibini belgilaydi.
 2. Markaz o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, shuningdek, ushbu Ustavga hamda boshqa qonun hujjatlariga amal qiladi. 
 3. Markaz davlat muassasasi shaklidagi yuridik shaxs hisoblanadi, O‘zbekiston Respublikasi Davlat gerbi tasviri tushirilgan va o‘z nomi davlat tilida yozilgan muhrga va blankalarga, mustaqil balansga, O‘zbekiston Respublikasi Moliya vazirligining G‘aznachiligida shaxsiy g‘azna hisobvaraqlariga, xorijiy valyutadagi bank hisobvaraqlariga ega bo‘ladi.
 4. Markaz xalqaro loyihalar — konferensiyalar, ko‘rgazmalar, seminarlar va nashrlar uchun zamonaviy fan va san’at haqidagi bilimlarni to‘plash va tarqatish, jamoatchilik muloqoti va yangi asarlar yaratish uchun fanlararo platformani yaratish maqsadida tashkil etilgan.
 5. Markazning asosiy vazifalari quyidagilardan iborat:
 zamonaviy san’at sohasida ijodkorlar bilan ommaviy muloqotni yo‘lga qo‘yish;
 tasviriy va amaliy san’atning barcha turlari vakillarini professional ravishda birlashtirishga yo‘naltirilgan zamonaviy san’atni innovatsion va texnologik rivojlantirishda uzoq muddatli tashabbuslarning fanlararo o‘zaro platformasi yaratilishini ta’minlash;
 O‘zbekistonda madaniyat va san’atning rivojini qo‘llab-quvvatlaydigan yosh san’at namoyandalari va pedagoglari hamjamiyatini tashkil etish va uning faoliyatiga ko‘maklashish;
 O‘zbekiston san’ati tarixi va tadqiqot tashabbuslari bo‘yicha ixtisoslashtirilgan kutubxonalar hamda bosma, foto, video va audio materiallar arxivini yaratish va boshqarish;
 zamonaviy san’at sohasida ta’lim tashabbuslarini amalga oshirish bo‘yicha platformani yaratish va boshqarish;
 zamonaviy madaniyat va san’at sohasida spektakllar, perfomanslar, kino namoyishlari, audio-vizual loyihalarni amalga oshirish laboratoriyasini tashkil etish va boshqarish.
 6. Markaz yuklangan vazifalarni bajarish uchun quyidagi funksiyalarni amalga oshiradi:
 Markaz tomonidan amalga oshiriladigan tadbirlar kalendar rejasini shakllantirish va tasdiqlash;
 aholiga ko‘rsatilgan pullik xizmatlarning amaldagi holatini o‘rganish, shuningdek, ularning hajmini oshirish bo‘yicha takliflar tayyorlash;
 ta’lim xizmatlari ko‘rsatish;
 mablag‘larning o‘z vaqtida tushishini ta’minlash va tahlil qilish;
 Markazning daromadlari va xarajatlarini prognoz qilish;
 ajratilgan mablag‘larning maqsadli ishlatilishi monitoringini olib borish;
 Markaz uchun xarajatlar smetasini ishlab chiqish va uni O‘zbekiston Respublikasi Vazirlar Mahkamasi huzuridagi Madaniyat va san’atni rivojlantirish jamg‘armasiga (keyingi o‘rinlarda — Jamg‘arma) tasdiqlash uchun kiritish;
 Markazning moddiy-texnik bazasini mustahkamlash hamda mukammal va joriy ta’mirlash ishlarini amalga oshirish bo‘yicha tadbirlar rejasini shakllantirish;
 tadbirlar o‘tkazish uchun Markaz binosini ijaraga berish;
 xorijiy davlatlar tajribasini o‘rganish;
 madaniyat va san’at sohasida, shu jumladan, xalqaro miqyosda tashkiliy tadbirlarni tashkil etish va o‘tkazish.
 7. Markaz o‘ziga yuklangan vazifalar va funksiyalarni bajarish doirasida quyidagi huquqlarga ega:
 davlat boshqaruvi organlari va mahalliy ijro etuvchi hokimiyat organlaridan axborotni belgilangan tartibda so‘rash va olish;
 ushbu Ustavning 12-bandida belgilangan manbalardan tushgan mablag‘larni o‘zining bank hisobvaraqlarida jamlash;
 Markazga yuklangan vazifalar ijrosini ta’minlash uchun, shu jumladan, xorijiy sheriklar bilan shartnomalar tuzish;
 tijorat faoliyatining barcha turlarini amalga oshirish;
 madaniyat va san’atni rivojlantirishning turli masalalari bo‘yicha belgilangan tartibda tashabbus bilan chiqish;
 o‘z faoliyati to‘g‘risida ommaviy axborot vositalarida materiallarni joylashtirish;
 Markazning vakolatiga kiradigan masalalar bo‘yicha xalqaro hamkorlik qilish.
 8. Markaz:
 ushbu Ustavda belgilangan asosiy vazifalar bajarilishini ta’minlashga;
 Markaz daromadlarining istiqbolli ko‘rsatkichlari ijrosi natijadorligini tahlil qilishga va mablag‘lar tushumiga salbiy ta’sir ko‘rsatayotgan aniqlangan kamchiliklarni bartaraf etishga majburdir.
 Markaz qonun hujjatlariga muvofiq boshqa huquqlarga ham ega bo‘lishi va majburiyatlarni olishi mumkin.
 9. Markaz o‘z faoliyatini ushbu Ustavga muvofiq amalga oshiradi.
 10. Markazga Jamg‘arma ijrochi direktori tomonidan lavozimga tayinlanadigan va lavozimdan ozod qilinadigan direktor rahbarlik qiladi.
 11. Markaz direktori:
 Markazga yuklangan asosiy vazifalar va funksiyalarga muvofiq Markaz faoliyatini tashkil etadi, Markaz nomidan xo‘jalik va mehnat shartnomalarini, boshqa shartnomalar va hujjatlarni imzolaydi;
 Markazning xarajatlar smetasini tayyorlaydi va tasdiqlash uchun Jamg‘armaga taqdim etadi;
 ushbu Ustavga va boshqa qonun hujjatlariga muvofiq boshqa vakolatlarni amalga oshiradi. 
 12. Quyidagilar Markaz faoliyatini moliyalashtirish manbalari hisoblanadi:
 Jamg‘arma Kengashi tomonidan belgilangan hajmdagi Markazni saqlash va unga yuklangan vazifalarni amalga oshirish maqsadlari uchun Jamg‘arma hisobidan ajratilgan mablag‘lar;
 xo‘jalik faoliyatidan tushgan tushumlar;
 metsenatlik ko‘magi mablag‘lari;
 jismoniy va yuridik shaxslarning homiylik xayriyalari;
 xalqaro moliya tashkilotlarining grantlari;
 qonun hujjatlarida taqiqlanmagan boshqa manbalar.
 13. Markaz xodimlarining ish haqi lavozim maoshi, mukofotlar, qo‘shimcha haqlar, ustamalar va qonun hujjatlarida nazarda tutilgan boshqa to‘lovlardan iborat. 
 Markaz xodimlarining lavozim maoshlariga rag‘batlantiruvchi tusdagi oylik ustamalar va qo‘shimcha haqlar direktor tomonidan tasdiqlanadigan nizomlarga muvofiq to‘lanadi.
 14. Markaz direktori Markazning o‘z daromadlari hisobiga:
 xizmat vazifalarini bajarishda tashabbus ko‘rsatgan va vijdonan ishlagan xodimlarni moddiy rag‘batlantirish maqsadida lavozim maoshining 100 foizgacha miqdorda oylik ustamalar belgilash;
 o‘z vazifalarini vijdonan bajaradigan Markaz xodimlarini lavozim maoshining 50 foizigacha miqdorda har chorakda mukofotlash;
 Markaz xodimlariga bir yilda bir marta lavozim maoshi miqdorida bir yo‘la moddiy yordam berish;
 O‘zbekiston Respublikasining Mehnat kodeksida belgilangan bayram kunlari munosabati bilan Markaz xodimlarini har bir bayram uchun bir lavozim maoshi miqdorida mukofotlash;
 har oyda ish haqining eng kam miqdorida ovqatlanish va yo‘lkira uchun to‘lovlar to‘lash huquqiga ega.
 15. Markaz direktori har yili 1-fevralgacha O‘zbekiston Respublikasi Jamg‘armaga oldingi yil uchun Markazning faoliyati to‘g‘risida hisobot, shu jumladan, moliyaviy hisobot taqdim etadi.
 16. Markazning hisobot berishi qonun hujjatlariga muvofiq amalga oshiriladi.
 17. Markazni qayta tashkil etish va tugatish qonun hujjatlarida belgilangan tartibda amalga oshiriladi.
 18. Ushbu Ustav talablari buzilishida aybdor bo‘lgan shaxslar qonun hujjatlariga muvofiq javob beradilar.